বড়দিনে পুরুলিয়ায় কেকের ধুম! মিষ্টি সুবাসে জমজমাট বাজার

পুরুলিয়া: বড়দিনকে (Christmas 2025) সামনে রেখে জমে উঠেছে পুরুলিয়ার (Purulia) কেক বাজার (Christmas Cake Markrt)। সকাল থেকে গভীর রাত পর্যন্ত ব্যস্ততা তুঙ্গে কেক কারখানাগুলিতে। উৎসবের মরশুমে চাহিদা বাড়ায় দিন-রাত এক করে চলছে কেক তৈরির কাজ। শহর থেকে গ্রাম—সর্বত্র এখন কেকের মিষ্টি সুবাসে ভরে উঠেছে পরিবেশ।

স্থানীয় কেক প্রস্তুতকারকদের দাবি, প্রতি বছর ডিসেম্বর মাস এলেই পুরুলিয়ায় (Purulia) কেকের চাহিদা কয়েকগুণ বেড়ে যায়। বিশেষ করে ক্রিসমাসের আগের সপ্তাহে বিক্রি থাকে সর্বোচ্চ। সাধারণ মানুষের কথা মাথায় রেখেই দাম রাখা হয়েছে নাগালের মধ্যে। ছোট কেক ৩০ টাকা থেকে শুরু করে বড় সাইজের কেক ২০০ টাকা পর্যন্ত বিক্রি হচ্ছে। রোল কেক, পেস্ট্রি কেক, ফ্রুট কেক—নানান স্বাদের কেক তৈরি হচ্ছে জেলার বিভিন্ন কারখানায়।

আরও পড়ুন: ১ লক্ষ মতুয়া ভোট বাদ গেলে কী এসে যায়? বিস্ফোরক মন্তব্য শান্তনু ঠাকুরের

পুরুলিয়া জেলার তৈরি কেক স্বাদ ও গন্ধে আলাদা পরিচিতি পেয়েছে। তাই শুধু জেলার মধ্যেই নয়, জেলার বাইরেও এই কেকের চাহিদা বাড়ছে বলে জানাচ্ছেন ব্যবসায়ীরা। উৎসবের এই মরশুমে কেকের চাহিদা বাড়ার পাশাপাশি বাড়ছে কর্মসংস্থানও। অতিরিক্ত অর্ডার সামলাতে অনেক কারখানায় অস্থায়ীভাবে কর্মী সংখ্যা বাড়ানো হয়েছে। ফলে বহু মানুষের মুখে হাসি ফুটছে।

কেক ফ্যাক্টরির মালিক সোমনাথ দত্ত জানান, “বছরের পর বছর বড়দিনে কেকের চাহিদা বাড়ছে। এই সময় ফ্যাক্টরিতে কর্মীর সংখ্যাও বাড়াতে হয়। দিন-রাত কেক তৈরি চলছে। সকলেই যাতে কেক খেতে পারেন, সেই কথা ভেবেই দাম রাখা হয়েছে।”

অন্যদিকে শহরের কেক বিক্রেতাদের মতে, বড়দিন মানেই কেক, আর সেই উৎসবে পুরুলিয়ার কেকের চাহিদাই সবচেয়ে বেশি। সাধারণ মানুষও জানাচ্ছেন, স্বাদ ও গুণমানের কারণে পুরুলিয়ার কেক তাঁদের প্রথম পছন্দ। সব মিলিয়ে বড়দিনকে কেন্দ্র করে কেকের এই রমরমা বাজার পুরুলিয়ার অর্থনীতিতেও এনে দিয়েছে উৎসবের হাসি।